Lang dags ferd mot natt

Lang dags ferd mot natt er et skuespill av den amerikanske dramatikeren Eugene O'Neill. Han skrev stykket i 1941, men det ble ikke oppført første gang før i 1956. Han ble året etter (posthumt) belønnet Pulitzerprisen for drama, for dette stykket.

Handling
Stykket foregår en skjebnesvanger dag fra rundt halv ni til midnatt i august 1912 i hjemmet til familien Tyrone ved sjøen i Connecticut. Det blir sagt å være halvt selvbiografisk og representere O'Neill selv, hans eldre bror og foreldrene.

Et av temaene i stykket er avhengighet og hvordan familien blir dysfunksjonell av denne avhengigheten. Alle tre mennene er alkoholikere, mens Mary Tyrone er avhengig av ulovlige rusmidler. Hele tiden skjuler de, anklager, blir sinte, angrer, skylder på og fornekter i en økende konfliktsyklus, avbrutt av sporadiske forsøk på å vise hengivelse, trøst og oppmuntring.

Roller
Stykket har fem roller. James Tyrone senior (65), kona hans, Mary Cavan Tyrone (54), sønnene James jr (33) og Edmund (23). Endelig er tjenestejenta Cathleen med, hun jobber i familien denne sommeren. Alle er av irsk avstamming. I stykket blir det referert til flere andre roller, men de kommer ikke på scenen.

Stykkets historie
Før stykket ble ferdig i 1942, laget Eugene O'Neill en kontrakt med forlaget Random House om at det ikke skulle utgis før 25 år etter hans død. Manuskriptet ble forseglet og den formelle kontrakten ble laget i 1945. Men hans tredje kone, Carlotta Monterey, overførte rettighetene til Yale University og opphevet avtalen for å opprette et stipend til minne om forfatteren. I boka heter det: «All royalties from the sale of the Yale editions of this book go to Yale University for the benefit of the Eugene O'Neill Collection, for the purchase of books in the field of drama, and for the establishment of Eugene O'Neill Scholarships in the Yale School of Drama.» Dermed kom skuespillet ut i 1956, bare tre år etter forfatterens død. Det blir betraktet som hans mesterverk med svært mye selvbiografisk stoff. Handlingen er lagt til umiddelbart før Eugene O'Neill begynte sin karriere som forfatter.

Verdenspremière

Stykket hadde verdenspremière på Kungliga Dramatiska Teatern i Stockholm 2. februar 1956. O'Neills stykker var høyere verdsatt i Sverige enn i noe annet land mens han levde, og dette stykket ble intet unntak. 7. november 1956 hadde Lang dags ferd mot natt premiere på Broadway, og i 1958 ble det satt opp i Storbritannia. Siden er det satt opp over hele verden.

 Oppsetninger i Norge (utvalg) 
1986: Den Nationale Scene, med Lothar Lindtner (Tyrone), Grethe Nordrå (Mary), Morten Andresen (Jaime), Lasse Lindtner (Edmund) og Gøril Haukebø (Cathleen). Stykket ble spilt på Store Scene.
2010: Riksteatret, med Bjørn Sundquist (Tyrone), Liv Ullmann (Mary), Anders Baasmo Christiansen (Jamie), Pål Sverre Valheim Hagen (Edmund) og Viktoria Winge (Cathleen), regi av Stein Winge. Stykke hadde premiere i Nydalen 1. september, og turnépremiere på Røros 6. september, og ble senere spilt bl.a. på Dramaten i Stockholm. Forestillingen ble vist på NRK påsken 2011.
2019: Trøndelag Teater, med Trond-Ove Skrødal (Tyrone), Hildegunn Eggen (Mary), Jon Lockert Rohde (Jaimie), Vetle Bergan (Edmund) og Ingrid Unnur Giæver (Cathleen). Forestillingen ble spilt på Hovedscenen.
2024: Oslo Nye Teater, med Nils Ole Oftebro (Tyrone), Anette Hoff (Mary), Jakob Oftebro (Jaimie) og Jonas Hoff Oftebro som Edmund. Forestillingen spilles på Hovedscenen.

Eksterne lenker
 The 1957 Pulitzer Prize Winner in Drama

 Informasjon om forestillingen fra 2010 hos www.riksteatret.no 
 Informasjon om forestillingen fra 2019 hos www.trondelag-teater.no.
 Informasjon om forestillingen fra 2024 hos oslonye.no
 Lang dags ferd mot natt hos NRK

Referanser

Kategori:Skuespill fra USA
Kategori:Skuespill fra 1956
Kategori:Pulitzerprisen for drama
Kategori:Skuespill satt opp på Broadway